Jørgen Sehested
Jørgen Sehested, 2.4.1885-16.2.1977, dansk godsejer og politiker; brorsøn til Hannibal Sehested. J. Sehested, der overtog stamhuset Broholm i 1924, arbejdede under besættelsen som medlem af Landbrugernes Sammenslutning og DNSAP for et "systemskifte". Et resultat af hans virksomhed var et samarbejde mellem LS, Bondepartiet og DNSAP, proklameret 17.6.1940, som dog ikke antog større omfang. Under retsopgøret blev Sehested idømt otte års fængsel for forræderi og anden landsskadelig virksomhed.